РЕГЛАМЕНТ (ЕО) № 848/2008 НА КОМИСИЯТА
от 28 август 2008 година
за изменение на Регламент (ЕО) № 2076/2002 и Решение 2003/565/ЕО по отношение на срока, предвиден в член 8, параграф 2 от Директива 91/414/ЕИО на Съвета
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 2, трета алинея от нея,
като има предвид, че:
(1)
В член 8, параграф 2, първа алинея от Директива 91/414/ЕИО се предвижда, че държава-членка може, през периода от 12 години от датата на нотифициране на споменатата директива, да разреши пускането на пазара на продукти за растителна защита, съдържащи активни вещества, които не са посочени в приложение I към посочената директива, които вече се намират на пазара две години след датата на нотифициране, докато тези вещества постепенно се проучват в рамките на работна програма.
(2)
За веществата, предмет на третия и четвъртия етап от работната програма, 12-годишният период, посочен в съображение 1, бе удължен с Регламент (ЕО) № 2076/2002 на Комисията от 20 ноември 2002 г. за продължаване на срока, посочен в член 8, параграф 2 от Директива 91/414/ЕИО на Съвета и относно невключването на някои активни вещества в приложение I към същата директива, както и за оттеглянето на разрешения за продукти за растителна защита, съдържащи тези вещества (2) и Решение 2003/565/ЕО на Комисията от 25 юли 2003 г. относно удължаване на срока по член 8, параграф 2 от Директива 91/414/ЕИО на Съвета (3).
(3)
Оценката на проектодокладите за оценка за тези вещества е почти приключена и за повечето от тях ще бъде взето решение дали могат да бъдат включени в приложение I към Директива 91/414/ЕИО преди 31 декември 2008 г. За някои от тези вещества обаче е невъзможно процесът по вземане на решение да приключи преди 31 декември 2008 г. За да може да се финализира работната програма, е необходимо срокът, предвиден в Регламент (ЕО) № 2076/2002 и Решение 2003/565/ЕО, да бъде удължен по отношение на третия и четвъртия етап от работната програма. Освен това на държавите-членки и на заинтересованите страни трябва да бъде отпуснат съответен срок, за да могат да приведат работата си в съответствие с новите изисквания що се отнася до веществата, които в момента подлежат на включване.
(4)
Това удължаване на срока не засяга възможността отделни активни вещества да бъдат включени в приложение I към Директива 91/414/ЕИО, както е предвидено в член 8, параграф 2, четвърта алинея от посочената директива.
(5)
Следователно Регламент (ЕО) № 2076/2002 и Решение 2003/565/ЕО следва да бъдат съответно изменени.
(6)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
В член 1 от Регламент (ЕО) № 2076/2002 датата „31 декември 2008 г.“ се заменя с „31 декември 2009 г.“.
Член 2
В член 1 от Решение 2003/565/ЕО датата „31 декември 2008 г.“ се заменя с „31 декември 2009 г.“.
Член 3
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 август 2008 година.